Minħabba r-riskju dejjem jikber li r-Renju Unit jista' jħalli l-UE fit-30 ta' Marzu ta' din is-sena mingħajr ftehim (xenarju ta' "ebda ftehim"), illum, il-Kummissjoni Ewropea adottat sett finali ta' proposti ta' kontinġenza fil-qasam tal-programm Erasmus+, fil-qasam tal-koordinament tas-sigurtà soċjali u fil-qasam tal-baġit tal-UE. Dan isegwi s-sejħiet mill-Kunsill Ewropew (l-Artikolu 50) f'Novembru u f'Diċembru 2018 biex tiġi intensifikata l-ħidma fil-livelli kollha, u l-adozzjoni fid-19 ta' Diċembru 2018 tal-Pjan ta' Azzjoni ta' Kontinġenza tal-Kummissjoni, inklużi bosta miżuri leġiżlattivi, u l-proposti ta' kontinġenza tal-ġimgħa l-oħra għas-sajd fl-UE. Dawn iżidu mal-ħidma estensiva ta' tħejjija li l-Kummissjoni ilha għaddejja biha minn Diċembru 2017, kif stabbilit fil-Komunikazzjonijiet ta' tħejjija preċedenti. Il-miżuri tal-lum jiżguraw li f'każ ta' xenarju ta' "ebda ftehim": - Iż-żgħażagħ mill-UE u mir-Renju Unit li jkunu qed jieħdu sehem fil-programm Erasmus+ fit-30 ta' Marzu 2019 ikunu jistgħu jikkompletaw il-permanenza tagħhom mingħajr interruzzjoni; - L-awtoritajiet tal-Istati Membri tal-UE jkomplu jqisu l-perjodi tal-assigurazzjoni, tal-impjiegi (indipendenti) jew tar-residenza fir-Renju Unit qabel il-ħruġ, meta jikkalkulaw il-benefiċċji tas-sigurtà soċjali, bħall-pensjonijiet; - Il-benefiċjarji mir-Renju Unit ta' finanzjament mill-UE jkunu jistgħu jkomplu jirċievu ħlasijiet skont il-kuntratti attwali tagħhom, bil-kundizzjoni li r-Renju Unit ikompli jonora l-obbligi finanzjarji tiegħu skont il-baġit tal-UE. Din il-kwistjoni hija separata mis-saldu finanzjarju bejn l-Unjoni Ewropea u r-Renju Unit. Importanti li wieħed jinnota, li dawn il-miżuri mhumiex - u ma jistgħux - itaffu l-impatt kumplessiv ta' xenarju ta' "ebda ftehim", u lanqas ma jikkumpensaw b'xi mod għan-nuqqas ta' tħejjija jew jirreplikaw il-benefiċċji kollha ta' sħubija fl-UE jew it-termini favorevoli ta' kwalunkwe perjodu ta' tranżizzjoni, kif previst fil-Ftehim dwar il-Ħruġ. Il-proposti tal-lum huma ta' natura temporanja, b'kamp ta' applikazzjoni limitat u se jkunu adottati unilateralment mill-UE. Huma jqisu d-diskussjonijiet mal-Istati Membri. Il-Kummissjoni se tkompli tappoġġa lill-Istati Membri fil-ħidma ta' tħejjija tagħhom u intensifikat l-isforzi tagħha, pereżempju billi organizzat żjarat fil-bliet kapitali kollha tal-UE27. Erasmus+ huwa wieħed mill-programmi ewlenin tal-UE. Fit-30 ta' Marzu, se jkun hemm 14 000 żagħżugħ mill-UE27 (fosthom studenti, apprendisti f'edukazzjoni għolja u f'edukazzjoni u taħriġ vokazzjonali, żgħażagħ jitgħallmu, u persunal edukattiv) fir-Renju Unit bis-saħħa tal-programm Erasmus+ u 7 000 parteċipant bħal dawn mir-Renju Unit fl-UE27. F'xenarju ta' "ebda ftehim", dawn ma jkunux jistgħu jikkompletaw is-semestru tal-Erasmus+ tagħhom u jistgħu ma jibqgħux eliġibbli għall-għotjiet. Il-proposta tal-lum għandha l-għan li dan tirrimedjah billi tiżgura li f'xenarju bħal dan, l-istudenti u l-apprendisti barra pajjiżhom li jkunu qed jieħdu sehem fl-Erasmus+ fil-mument tal-ħruġ tar-Renju Unit ikunu jistgħu jikkompletaw l-istudji tagħhom u jkomplu jirċievu l-finanzjament jew l-għotjiet rilevanti. Il-Kummissjoni għamlitha konsistentement ċara li d-drittijiet taċ-ċittadini tal-UE fir-Renju Unit u tal-persuni bin-nazzjonalità tar-Renju Unit fl-UE huma l-prijorità tagħna. Ma għandhomx ibatu l-konsegwenzi huma għall-Brexit. Il-proposta tal-lum tiżgura li f'xenarju ta' "ebda ftehim", l-intitolamenti ta' dawk il-persuni li eżerċitaw id-dritt tagħhom għal moviment liberu qabel il-ħruġ tar-Renju Unit jiġu ssalvagwardjati. Dawn l-intitolamenti jinkludu perjodi ta' assigurazzjoni, impjieg (indipendenti) jew residenza fir-Renju Unit qabel il-ħruġ. Pereżempju, dan ifisser li jekk ċittadin tal-UE27 ikun ħadem għal 10 snin fir-Renju Unit qabel il-Brexit, dan il-perjodu għandu jitqies meta l-awtoritajiet kompetenti fl-Istat Membru tal-UE fejn jirtira jikkalkulaw id-drittijiet għall-pensjoni tiegħu. Ir-Regolament propost jiżgura li l-Istati Membri jkomplu japplikaw il-prinċipji ewlenin tal-koordinament tas-sigurtà soċjali tal-UE, partikolarment il-prinċipji tal-ugwaljanza tat-trattament, tal-assimilazzjoni u tal-aggregazzjoni. Il-proposta tal-lum ma tirreplika bl-ebda mod il-vantaġġi sinifikanti tal-Ftehim dwar il-Ħruġ, kif maqbul fl-14 ta' Novembru. Hija ma tkoprix id-drittijiet akkumulati wara d-29 ta' Marzu 2019, u lanqas ma tkopri l-esportabilità ta' benefiċċji fi flus, il-provvista kontinwa ta' benefiċċji tal-mard in natura u r-regoli dwar il-leġiżlazzjoni applikabbli. Kif enfasizzat f'ħafna okkażjonijiet, l-impenji kollha meħuda mit-28 Stat Membru għandhom jiġu onorati mit-28 Stat Membru. Dan hu minnu wkoll f'xenarju ta' "ebda ftehim", fejn ir-Renju Unit ikun mistenni jkompli jonora l-impenji kollha li jkunu saru waqt is-sħubija fl-UE. Il-proposta tal-lum tippermetti li f'xenarju ta' "ebda ftehim", l-UE tkun f'pożizzjoni li tonora l-impenji tagħha u li tkompli tagħmel pagamenti fl-2019 lill-benefiċjarji mir-Renju Unit għall-kuntratti ffirmati u d-deċiżjonijiet meħuda qabel it-30 ta' Marzu 2019, bil-kundizzjoni li r-Renju Unit jonora l-obbligi tiegħu skont il-baġit tal-2019 u jaċċetta l-verifiki u l-kontrolli tal-awditjar neċessarji. Dan jgħin itaffi l-impatt sinifikanti ta' xenarju ta' "ebda ftehim" għal firxa wiesgħa ta' oqsma li jirċievu finanzjament mill-UE, bħar-riċerka, l-innovazzjoni jew l-agrikoltura. Din il-kwistjoni hija separata mis-saldu finanzjarju bejn l-UE u r-Renju Unit f'xenarju ta' ebda ftehim u mingħajr preġudizzju għalih. Il-Kummissjoni Ewropea se taħdem mill-qrib mal-Parlament Ewropew u mal-Kunsill biex tiżgura l-adozzjoni tal-atti leġiżlattivi proposti sabiex ikunu fis-seħħ sat-30 ta' Marzu 2019.Il-Kummissjoni tenfasizza wkoll lill-Parlament Ewropew u lill-Kunsill li huwa importanti li l-atti delegati jidħlu fis-seħħ malajr kemm jista' jkun. Fl-14 ta' Novembru 2018, in-negozjaturi tal-Kummissjoni u tar-Renju Unit qablu dwar it-termini tal-Ftehim dwar il-Ħruġ. Fit-22 ta' Novembru 2018, il-Kummissjoni approvat il-Ftehim dwar il-Ħruġ mitmum. Fil-25 ta' Novembru 2018, il-Kunsill Ewropew (l-Artikolu 50) approva l-Ftehim dwar il-Ħruġ u stieden lill-Kummissjoni, lill-Parlament Ewropew u lill-Kunsill biex jieħdu l-passi meħtieġa biex jiżguraw li l-ftehim ikun jista' jidħol fis-seħħ fit-30 ta' Marzu 2019 biex jipprovdi għal ħruġ b'mod ordnat. Ir-ratifika tal-Ftehim dwar il-Ħruġ fir-Renju Unit bħalissa għadha inċerta. Fil-5 ta' Diċembru 2018, il-Kummissjoni adottat żewġ proposti għal Deċiżjonijiet tal-Kunsill dwar l-iffirmar u l-konklużjoni tal-Ftehim dwar il-Ħruġ. Biex il-Ftehim dwar il-Ħruġ jidħol fis-seħħ, il-Kunsill issa jrid jawtorizza l-iffirmar tat-test f'isem l-Unjoni u mbagħad il-Parlament Ewropew irid jagħti l-kunsens tiegħu qabel ma jiġi konkluż mill-Kunsill. Il-Ftehim dwar il-Ħruġ ikollu jiġi ratifikat mir-Renju Unit, f'konformità mar-rekwiżiti kostituzzjonali tiegħu stess. Ir-ratifika tal-Ftehim dwar il-Ħruġ tibqa' l-għan u l-prijorità tal-Kummissjoni. Kif enfasizzat fl-ewwel Komunikazzjoni dwar it-tħejjija għall-Brexit tal-Kummissjoni tad-19 ta' Lulju 2018, irrispettivament mix-xenarju previst, l-għażla tar-Renju Unit li joħroġ mill-Unjoni Ewropea se tikkawża tfixkil sinifikanti. Għaldaqstant, jenħtieġ li l-partijiet ikkonċernati, kif ukoll l-awtoritajiet nazzjonali u tal-UE, iħejju għal żewġ xenarji prinċipali possibbli: Matul din is-sena, il-Kummissjoni ppubblikat 88 avviż ta' tħejjija speċifiċi għas-settur biex tinforma lill-pubbliku bil-konsegwenzi tal-ħruġ tar-Renju Unit fin-nuqqas ta' kwalunkwe Ftehim dwar il-Ħruġ. Dawn huma disponibbli bil-lingwi uffiċjali kollha tal-UE. Bil-proposta tal-lum, il-Kummissjoni issa għamlet 18-il proposta leġiżlattiva fil-kuntest tal-ħidma għat-tħejjija u l-kontinġenza għall-Brexit. Il-Kummissjoni kellha diskussjonijiet tekniċi wkoll mal-Istati Membri tal-UE27 kemm fuq kwistjonijiet ġenerali ta' tħejjija kif ukoll fuq passi ta' tħejjija speċifiċi settorjali, legali u amministrattivi. Is-slides użati f'dawn is-seminars tekniċi jinsabu online. Il-Kummissjoni bdiet iżżur ukoll is-27 Stat Membru tal-UE biex tiżgura li l-ippjanar ta' kontinġenza nazzjonali għadu miexi sew u tipprovdi kull kjarifika neċessarja dwar il-proċess ta' tħejjija. Paġna ta' ġbir ta' testi adottati llum Mistoqsijiet u Tweġibiet dwar il-“Pjan ta' Azzjoni ta' Kontinġenza” tal-Kummissjoni tad-19 ta' Diċembru 2018 Is-sit web tal-Kummissjoni Ewropea dwar it-Tħejjija għall-Brexit (inklużi “l-avviżi ta' tħejjija għall-Brexit”) Slides tat-tħejjija